ટૂંકમાં કહીએ તો ધર્મ નહીં બદલાય કે નહીં વિરામ પામે, પણ તેને આત્મસાત્ કરવાના માર્ગો બદલાતા જશે. છેવટે ધર્મ અને વિજ્ઞાનના આવા હસ્તમેળાપમાં જ તો મનુષ્યજીવનનું હિત સમાયેલું છે. શ્રદ્ધા અને સાયન્સનો મેળાપ થવાને પગલે દૂર દૂરનાં ધર્મસ્થાનકો સુધી પહોંચવું ડાબા હાથનો જ નહીં બલકે, એક આંગળી વડે થતા ક્લિકનો ખેલ વ્યાપક સ્તરે થઈ જશે. ઓનલાઈન ધર્મના ફેલાવાને સમર્થન આપનારાની દલીલ છે કે ‘આજકાલ જીવન ખૂબ જટિલ બની ગયું હોવાથી લોકો થાકી વધુ જાય છે જેને કારણે કામકાજ પછી સમયના અભાવે ધર્મસ્થાને જઈ નથી શકતા. વરસગાંઠ નિમિત્તે કે પછી લગ્નતિથિ જેવા સપરમા દિવસે આપણી સંસ્કૃતિમાં ઉછરેલા લોકોને ઈશ્ર્વરના ચરણે શીશ નમાવવું ગમે છે, પણ હવે રહેણીકરણી એવી થઈ ગઈ છે કે આવી મનોકામના મનમાં જ રહી જાય છે.’